[{"text_idx": "#000001", "text": "La unua reta IJK ne nur estis surprize bona imito de c\u0302eesta renkontig\u0302o. En pluraj manieroj, g\u0302i klare venkas la tradiciajn kongresojn. Tion skribas Antonia Montaro, unu el la organizintoj de la c\u0302i-jara reta IJK, en sia vidpunkta artikolo."}, {"text_idx": "#000002", "text": "Fine de aprilo estis definitive \u2013 IJK devos realig\u0302i en la interreto. Sed kion signifos tio? Tion sciis nek ni organizantoj, nek la partoprenontoj. Efektive, ec\u0302 tagon antau\u0306 IJK, ne estis tute klare kia g\u0302i estos. Nun, post la kongreso, mi povas konstati ke g\u0302i estis mejlos\u0302tono en pluraj manieroj."}, {"text_idx": "#000003", "text": "Se vi c\u0302eestis regulajn unuhorajn skajpalvokojn kaj imagis ke IJK estos simila, vi subtaksis g\u0302in. La kongreso havis la elementojn de junulara renkontig\u0302o kiuj al mi estas klasikaj: koncertojn, interkonan vesperon, internacian vesperon, novulan programon, Gufujon, kvizon, ludadon de Homlumpo, prelegojn pri lingvoj, rakontojn pri longaj biciklovojag\u0302oj, diskutrondojn pri feminismo kaj plej grave: mojosegan etoson."}, {"text_idx": "#000004", "text": "La babilado estis malstrec\u0302a kaj amika, kvazau\u0306 la partoprenantoj konus unu la alian jam de longa tempo. C\u0302i tiu IJK, same kiel c\u0302iu alia, estis intensa sperto. Per la programo kaj la platformo en kiu g\u0302i okazis, kreig\u0302is sento de komuneco. La 80 programeroj havigis temojn por priparoli kaj inspiris al internaj s\u0302ercoj. G\u0302uste la bonega etoso surprizis kaj partoprenantojn kaj organizantojn."}, {"text_idx": "#000005", "text": "La reta IJK ne nur estis surprize bona imito de c\u0302eesta renkontig\u0302o. En pluraj manieroj, g\u0302i klare venkas siajn antau\u0306intojn. Plej grave g\u0302i ebligis partoprenon de homoj log\u0302antaj en pli da landoj. Mi kurag\u0302as aserti, ke kun siaj 316 partoprenantoj el 52 landoj, la reta IJK estis la plej internacia IJK iam ajn."}, {"text_idx": "#000006", "text": "Por la unua fojo en la 76-jara historio de IJK partoprenis filipinano, kaj fakte ne nur unu, sed dek tri! Kaj tio estas nur unu ekzemplo. Estis programkontribuantoj el Novzelando, Barato, C\u0302inio, Benino, Togolando, Burundo, Germanio, Britio, Usono kaj Brazilo, por nomi kelkajn."}, {"text_idx": "#000007", "text": "Unu el la interparoloj dum la IJK."}, {"text_idx": "#000008", "text": "Partoprenanto de IJK ne bezonis koni la statistikon por rimarki, ke estis reprezentantoj de c\u0302iuj mondpartoj. Tio frapis onin jam dum la interkona programo, kiam c\u0302iuj desegnis sian lokon sur mapo sur la komuna virtuala tabulo."}, {"text_idx": "#000009", "text": "Dum la resto de la kongreso, tiuj kiuj ne povus veni al fizika kongreso, almenau\u0306 ne en Eu\u0306ropo, estis tiuj kiuj plej aktivis. Ili sendis filmetojn. Ili profesie prezentis programerojn. Ili senlace kaj kun multe da entuziasmo paroladis en la Gufujo. Mi estas tiom dankema ke mi havis la s\u0302ancon renkonti tiujn homojn kaj esperas vidi ilin pli en Esperantujo!"}, {"text_idx": "#000010", "text": "Estis multaj ebloj por interagi en la reta platformo, kaj la partoprenantoj kune eksperimentis kun la disponigitaj spacoj kaj funkcioj. La virtualaj c\u0302ambroj similis al c\u0302eesta renkontig\u0302o. Oni povis elekti c\u0302u paroli nur voc\u0302e au\u0306 ankau\u0306 s\u0302alti sian kameraon. Unu estis nomata \u201cKoridoro\u201d por spontanee babili. Kelkaj aperis je specifa tempo por pli serioze diskuti specifan temon. Estis la tiel nomata klasc\u0302ambro, kie oni povis dividig\u0302i en malgrandaj c\u0302ambroj por solvi taskon. Nova estis la partopreno per skribado. Tio estis praktika se oni ne volis veki sian kunlog\u0302anton, se oni estis en brua loko, au\u0306 se oni havis malfortan retkonekton."}, {"text_idx": "#000011", "text": "Lau\u0306 nia enketo, triono de la partoprenantoj nur skribe komunikis dum la tuta kongreso. Mi vidis ke multaj homoj g\u0302uis la apartan tekstobabilejon sub prelegoj kaj koncertoj. Tie oni povis saluti, s\u0302erci kaj klac\u0302i tute sen g\u0302eni la prezentiston. Estis ankau\u0306 aparta funkcio por skribe starigi demandojn, kaj oni povis voc\u0302doni por jam proponitaj demandoj. Mi malofte vidis tiom multe da engag\u0302ig\u0302o dum prelegoj en aliaj kongresoj \u2013 kaj tio estas komprenebla! En c\u0302i tiu formato pli da homoj kurag\u0302as demandi ol kiam necesas voc\u0302diri g\u0302in al c\u0302ambro plena je okuloj direktitaj al la parolanto."}, {"text_idx": "#000012", "text": "Plia avantag\u0302o estis ke la reta IJK igis nin esplori novajn manierojn por amuzi la spektantojn. Dum la koncertoj okazis interkanta intervjuo, kiu ebligis interagon inter artistoj kaj publiko alian ol la kutimaj aplau\u0306doj, kiuj en reta elsendo ne au\u0306deblas. La kvizoj havis viglajn prezentistojn kiuj kunhavigis interesajn faktojn kun la partoprenantoj. La tuta kongreso tau\u0306ge finig\u0302is per festo \u2013 Mondovizio, versio de internacia vespero kun eminenta j\u0302urio, kiu bele komentis la dancadon, kantadon kaj ludadon, kaj je g\u0302ia fino la publiko voc\u0302donis por sia plej s\u0302atata kontribuo."}, {"text_idx": "#000013", "text": "Mi estas inter la homoj kiuj ne bedau\u0306ras, sed aprezas, la devigan enretig\u0302adon de niaj kongresoj c\u0302i-jare. G\u0302i estis grava leciono por nia movado. IJK montris la potencon de reta renkontig\u0302o: tute novan nivelon. Mi defias vin trovi alian ekzemplon de g\u0302ia grandeco kaj internacieco, ekster Esperantujo."}, {"text_idx": "#000014", "text": "Kio sekvos? Mi scias ke estas pluraj homoj kiuj entuziasmas pri organizado de semajnfina reta renkontig\u0302o, kaj lau\u0306 nia enketo 4 el 5 partoprenintoj plej vers\u0302ajne partoprenus denove. Mi forte kredas ke ni ne vidis la finon de grandaj retaj junularaj renkontig\u0302oj!"}, {"text_idx": "#000015", "text": "Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)Click to share on Mastodon(Malfermig\u0302as en nova fenestro)"}, {"text_idx": "#000016", "text": "Reta enketo de UN kalkulas esperantistojn"}, {"text_idx": "#000020", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]